สรรเพชญ์ คุณากร

**สรรเพชญ์ คุณากร** (เกิด 2 มีนาคม พ.ศ. 2543)  เป็นนักแสดงและนายแบบชาวไทย ปัจจุบันเซ็นสัญญาเป็นนักแสดงในสังกัดเดอะ วัน เอ็นเตอร์ไพรส์

## ประวัติ
สรรเพชญ์ คุณากร ชื่อเล่น เอม เกิดเมื่อวันพฤหัสบดีที่ 2 มีนาคม พ.ศ. 2543 เป็นบุตรคนเดียวของสัญญา คุณากร กับอาทิตยา คุณากร (สกุลเดิม เลาหวัฒนะ) สำเร็จการศึกษาระดับมัธยมศึกษาจากโรงเรียนนานาชาติไอเอสบี จบการศึกษาระดับปริญญาตรีที่ Loyola Marymount University รัฐแคลิฟอร์เนีย

## เข้าสู่วงการบันเทิง
สรรเพชญ์ ได้เข้ามาเซ็นสัญญาเป็นนักแสดงในสังกัดช่อง 3 เอชดี เมื่อปี พ.ศ. 2564 ต่อมาผ่านการแคสติ้งให้รับบทหม่อมหลวงรณจักร จุฑาเทพ ในซีรีส์ *[[ดวงใจเทวพรหม (ละครโทรทัศน์)|ดวงใจเทวพรหม]]* แต่ในเวลาต่อมาเอมได้ขอถอนตัวไปด้วยเหตุผลด้านการศึกษา ทำให้ทางช่องดึงเทศน์ เฮนรี ไมรอน มารับบทแทน

ก่อนจะเซ็นสัญญากับทาง ช่อง 3 นั้น สรรเพชญ์เคยถ่ายแบบและให้สัมภาษณ์กับนิตยสารแพรว เคยชกมวย MMA ในรายการ Ignite Warrior Championship เมื่อปี พ.ศ. 2561 โดยมีผลงานการแสดงละครเรื่องแรกคือ Diamoid Eyes ตาสัมผัสผี เมื่อปี พ.ศ. 2560 นอกจากนี้ช่วงฝึกงานเคยทำงานเป็นเด็กยกกระเป๋าและพนักงานต้อนรับแขกที่โรงแรมหรู รวมถึงเคยฝึกงานที่สายการบินแอร์เอเชีย 

ต่อมาในปี พ.ศ. 2566 สรรเพชญ์ได้ถ่ายแบบชุดแต่งงานให้กับนิตยสาร Bride คู่กับวรรณรท สนธิไชย ปัจจุบันสรรเพชญ์เข้ามาเซ็นสัญญาเป็นนักแสดงสังกัดเดอะ วัน เอ็นเตอร์ไพรส์ เต็มตัวในปี 2567 โดยมีผลงานชิ้นแรกคือมิวสิกวิดีโอเพลง "ไม่เหมือนตอนมีเธอ" ของวิชญาณี เปียกลิ่น โดยแสดงคู่กับต้นตะวัน ตันติเวชกุล ในปี พ.ศ. 2568 สรรเพชรญ์มีละครเรื่องแรกกับทางช่องวันคือละครซีรีส์เรื่อง *[[9 Years of You แต่ละปีที่มีเธอ]]* ซึ่งประกบคู่กับเฌอปราง อารีย์กุล อดีตหัวหน้าวงและผู้จัดการวงบีเอ็นเคโฟร์ตีเอต โดยถกลเกียรติ วีรวรรณ ลงมือกำกับละครซีรีส์เรื่องนี้ด้วยตัวเอง  และต้นปีทีมงานได้คัดเลือกให้เขาเป็นนักแสดงรับเชิญในละคร ทายาทหมายเลข 1 ซึ่งรับบทเป็น นที รพีธาดา (คุณกลาง) ตอนวัยหนุ่ม ซึ่งบทนี้เป็นบทของ ศักดิ์สิทธิ์ แท่งทอง

## ข้อวิพากษ์วิจารณ์
### การให้เสียงพากย์ในภาพยนตร์ซูเปอร์แมน (2568)
ภายหลังการเปิดตัวภาพยนตร์ *[[ซูเปอร์แมน (ภาพยนตร์ ค.ศ. 2025)|ซูเปอร์แมน]]* ฉบับพากย์ไทยในปี พ.ศ. 2568 ได้เกิดกระแสวิพากษ์วิจารณ์เป็นวงกว้างในสังคมออนไลน์ กรณีที่สรรเพชญ์ บุตรชายของสัญญา คุณากร ได้รับเลือกให้เสียงพากย์บท คลาร์ก เคนต์/ซูเปอร์แมน ตัวเอกของเรื่อง เสียงวิจารณ์เริ่มขึ้นเมื่อมีคลิปตัวอย่างเสียงพากย์ของเอมหลุดออกมาในโซเชียลมีเดีย โดยผู้ชมจำนวนมากระบุว่าเสียงของเขาไม่เหมาะสมกับบทซูเปอร์แมน บ้างก็ตั้งข้อสังเกตว่าเสียงขาดพลัง ขาดความหนักแน่น และไม่สามารถถ่ายทอดอารมณ์ของตัวละครได้อย่างถึงใจผู้ชมเมื่อเทียบกับนักพากย์มืออาชีพหลายคนในอดีต หลายความคิดเห็นระบุว่า ฟังแล้วหมดอารมณ์ หรือรู้สึกเหมือนดูหนังคนละเรื่อง อีกทั้งมีบางกลุ่มตั้งข้อสงสัยว่าเอมได้รับโอกาสนี้เพราะมีภูมิหลังครอบครัวที่มีชื่อเสียงในวงการบันเทิง เสียงสะท้อนเหล่านี้ก่อให้เกิดแฮชแท็กในแพลตฟอร์มต่าง ๆ โดยมีผู้แสดงความคิดเห็นทั้งในเชิงลบและบวก บางส่วนเสนอแนะว่าควรให้เสียงพากย์บทนำสำคัญเช่นนี้กับนักพากย์มืออาชีพ และเรียกร้องให้ Warner Bros. Thailand ทบทวนการคัดเลือกเสียงพากย์ในอนาคต

อย่างไรก็ตาม วอร์เนอร์ บราเดอร์ส ประเทศไทย ชี้แจงว่าการเลือกเสียงพากย์ไทยเป็นไปตามมาตรฐานสากล ผ่านการตรวจสอบและอนุมัติจากสำนักงานใหญ่ในสหรัฐอเมริกา แม้เสียงวิพากษ์ส่วนใหญ่จะโน้มเอียงไปในทางลบ แต่ยังมีบางกลุ่มในโซเชียลที่ให้กำลังใจและเห็นว่าเสียงพากย์ของเอมไม่ได้เลวร้ายจนเกินไป บางความคิดเห็นระบุว่าทำได้ดีในระดับหนึ่งเมื่อเทียบกับผู้ที่ไม่ใช่นักพากย์อาชีพ ขณะเดียวกันก็เรียกร้องให้คุณผู้ชมเปิดใจกับนักพากย์หน้าใหม่ และให้โอกาสคนรุ่นใหม่ในการพิสูจน์ฝีมือ กรณีนี้นับเป็นหนึ่งในข้อถกเถียงด้านการพากย์เสียงที่ได้รับความสนใจอย่างมากในประเทศไทย โดยเน้นย้ำถึงความสำคัญของการคัดเลือกเสียงพากย์ในภาพยนตร์ระดับโลก ซึ่งส่งผลโดยตรงต่อประสบการณ์รับชมของผู้ชมในแต่ละประเทศ

## ผลงาน
### พากย์เสียง
* ปี พ.ศ. 2568 ซูเปอร์แมน รับบทเป็น ซูเปอร์แมน

### ละครโทรทัศน์

### มิวสิกวิดีโอ

## อ้างอิง

หมวดหมู่:บุคคลที่เกิดในปี พ.ศ. 2543
หมวดหมู่:นักแสดงละครโทรทัศน์ชายชาวไทย
หมวดหมู่:นักแสดงสังกัดช่องวัน